Stampa t-test tal-qari ... It-Tnejn u Għoxrin Ġimgħa taż-Żmien ta' Matul is-Sena Il-bniedem naturali ma jilqax il-ħwejjeġ tal-Ispirtu ta' Alla; il-bniedem spiritwali jgħarbel kollox. Qari mill-Ewwel Ittra ta' San Pawl Appostlu lill-Korintin Ħuti, l-Ispirtu jgħarbel kollox, sa fil-qiegħ ta' Alla. Min qatt għaraf dak li hemm moħbi fil-bniedem jekk mhux l-ispirtu tal-bniedem li hemm fih? Hekk ukoll ħadd ma jagħraf dak li hemm f'Alla ħlief l-Ispirtu ta' Alla. Aħna ma ħadniex l-ispirtu ta' din id-dinja, imma l-Ispirtu ta' Alla, biex nagħrfu d-doni li Alla għoġbu jagħtina. Dawn il-ħwejjeġ ħabbarnihomlkom bi kliem li ma tgħallimniehx mill-għerf tal-bnedmin, imma mill-Ispirtu, u fissirna ħwejjeġ spiritwali lil nies spiritwali. Il-bniedem naturali ma jilqax il-ħwejjeġ tal-Ispirtu ta' Alla; għalih huma kollha bluha, ma jistax jifhimhom, għaliex ħadd ma jista' jgħarbilhom jekk mhux bl-Ispirtu. Il-bniedem spiritwali jgħarbel kollox, u lilu ma jgħarblu ħadd. Min hu dak li jista' jifhem il-ħsieb tal-Mulej biex ikun jista' jgħallmu? Imma aħna, aħna għandna fina l-ħsieb ta' Kristu. Il-Kelma tal-Mulej R/. Irroddu ħajr lil Alla Salm 144 (145), 8-9.10-11.12-13ab.13ċd-14 R/. (17a): Ġust il-Mulej fl-imġiba tiegħu kollha Twajjeb u ħanin il-Mulej, idum biex jagħdab u kollu tieba. Twajjeb ma' kulħadd il-Mulej, tjubitu fuq kulma għamel. R/. Kulma għamilt iroddlok ħajr, Mulej; iberkuk il-ħbieb tiegħek kollha. Is-sebħ tas-saltna tiegħek ixandru, fuq is-setgħa tiegħek jitkellmu. R/. Jgħarrfu lill-bniedem il-qawwa tiegħek, u s-sebħ u l-ġmiel tas-saltna tiegħek. Saltnatek hi saltna għaż-żminijiet kollha, minn nisel għal nisel il-ħakma tiegħek. R/. Ta' kelmtu l-Mulej fil-wegħdiet tiegħu kollha, twajjeb f'dak kollu li għamel. Iwieżen il-Mulej 'il kull min se jaqa', iqajjem 'il kull min hu mitluq. R/. AKKLAMAZZJONI QABEL L-EVANĠELJU Lq 7, 16 Profeta kbir qam fostna, Alla żar il-poplu tiegħu. EVANĠELJU Jiena naf min int: il-Qaddis ta' Alla! Lq 4, 31-37 Qari mill-Evanġelju skont San Luqa F'dak iż-żmien, Ġesù niżel Kafarnahum, belt tal-Galilija, u f'jum is-Sibt qagħad jgħallem lin-nies, li baqgħu mistagħġba bil-mod tat-tagħlim tiegħu, għax id-diskors tiegħu kien ta' wieħed li għandu s-setgħa. U kien hemm raġel fis-sinagoga li kellu fih spirtu ta' xitan imniġġes, u qabad jgħajjat b'leħen għoli: "Ah! x'għandna x'naqsmu, Ġesù ta' Nazaret? Ġejt biex teqridna? Jiena naf min int: il-Qaddis ta' Alla!". Imma Ġesù widdbu bis-sħiħ u qallu: "Iskot, u oħroġ minnu!". Imbagħad l-ispirtu xeħtu fin-nofs u ħareġ minnu bla ma għamillu ħsara. U kulħadd stagħġeb, u bdew jistaqsu wieħed lil ieħor u jgħidu: "Dan xi kliem hu? Għax hu jordna b'setgħa u qawwa lill-ispirti mniġġsa u huma joħorġu". U l-fama tiegħu xterdet ma' kullimkien f'dawk l-inħawi kollha. Il-Kelma tal-Mulej R/. Tifħir lilek Kristu
Qari tal-Quddies tat-Tlieta tat-XXII ġimgħa matul is-Sena